A veteránok napja (; korábban fegyverszüneti nap, "Armistice Day") szövetségi emléknap az Amerikai Egyesült Államokban, amelyet minden év november 11-én tartanak. Ugyanezen a napon Európában és a világ más országaiban is megemlékezéseket tartanak az első világháborút lezáró compiègne-i fegyverszüneti egyezmény aláírásának emlékére. A fegyverszüneti egyezményt Németország és a szövetséges hatalmak képviselői 1918. november 11-én írták alá és hivatalosan ekkor "(a tizenegyedik hónap tizenegyedik napján 11 órakor)" értek véget a harccselekmények a nyugati fronton.